Mens alle øvrige danskere faldt fra undervejs i Malaysia Open, holdt Christinna Pedersen og Kamilla Rytter Juhl fanen højt. Søndag sluttede det hele lykkeligt med damedoublens første Super Series-titel efter finalesejr over et stærkt koreansk par. - Det er helt ubeskriveligt. Det er svært helt at forstå, at vi virkelig har vundet en Super Series-turnering i damedouble, siger Kamilla Rytter Juhl i en pressemeddelelse fra Dansk Badminton Forbund. Den danske damedouble vandt finalen i to sæt 21-19, 21-18 over det koreanske par Ha Jung-eun og Kim Min-jung. Den danske duo var blot syvendeseedet i turneringen, mens koreanerne, som sidste år vandt Japan Open, var seedet som næstbedst. De to sæt forløb efter samme mønster: Det var tæt løb, men Christinna Pedersen og Kamilla Rytter Juhl tog føringen midtvejs i sættet og slap den ikke siden. - Vi kom egentlig okay fra start. Vi havde helt styr på vinden og på, hvordan vi skulle spille dem. - Vores plan med at gøre Ha usikker på serverne lykkedes helt perfekt, og det gav os et boost. De virkede mere nervøse end os, og det gjorde, at vi bare kørte videre, siger Kamilla Rytter Juhl. Kampen varede 38 minutter.

Referat:
Den danske damedouble Christinna Pedersen og Kamilla Rytter Juhl vandt karrierens første Super Series-titel.